Andreana Družina
<s>Andreana Družina – Olga (Trst, 26. januar 1920 – Logatec, 7. mart 2021), učesnica Narodnooslobodilačke borbe, društveno-politička radnica SR Slovenije i narodni heroj Jugoslavije.</s>

<s>Biografija 
Rođena je 1920. godine u Trstu i u obližnjem mestu Boršt završila tri razreda osnovne škole.</s><s>Njen otac Gabrijel morao je zbog svoje antifašističke delatnosti emigrirati u Jugoslaviju 1929. godine, kamo je za njim godinu dana posle došla i njegova supruga sa četvoro male dece.</s><s>Nastanili su se u Ljubljani, gde je Andreana završila osnovnu školu, dva razreda građanske škole i jedan razred zanatske škole.</s><s>Godine 1936. porodica se preselila u Sušak, a krajem godine u Zagreb, u predgrađe Kustošiju.</s><s>Tamo se Andreana kod oca obučila za krojačicu, završila drugi razred zanatske škole i položila pomoćnički ispit.</s><s>Bila je članica fiskulturnog društva „Soko“.</s><s>U Ljubljani je bila aktivna u pevačkom i dramskom odeljenju emigrantskog društva „Tabor“, a u Zagrebu u Slovenskom društvu i njegovoj dramskoj sekciji i u Društvu grafičara.</s><s>U očevoj radionici sastajali su se komunisti, za koje je ona prenosila poruke i čuvala stražu kad su održavali sastanke.</s>

<s>Narodnooslobodilačka borba 
U prvim danima okupacije Jugoslavije komunisti su ju uključili u omladinsku grupu koja je rasturala letke protiv ustaša i Nemaca i skupljala oružje.</s><s>Doživela je i zlostavljanje od strane ustaša.</s><s>Kada je bila izdana da prikuplja novac za komuniste i da pomaže Jevrejima, pobegla je majci u Ljubljanu, gde se u januaru 1942. povezala s aktivistima Oslobodilačkog fronta Slovenije.</s><s>Postala je članica SKOJ-a, pohađala tečaj za bolničarke i vršila zadatke po gradu.</s><s>Zbog učešća u akcijama VOS-a morala je da pobegne iz Ljubljane 12. juna 1942, pa se pridružila Prvoj četi Prvog bataljona Dolomitskog odreda.</s>

<s>U partizanima je postala pomoćnica mitraljesca i učestvovala u četverodnevnoj borbi na Polohovom Gradcu, kasnije u Dobrovi kod Ljubljane i pod Toškim čelom, gde je 5. jula 1942. bila prvi put ranjena i poslana u partizansku bolnicu na Babni gori, gde je, iako i sam ranjena, vodila brigu o ranjenicima, dok se nije vratila u udarnu četu Dolomitskog odreda.</s><s>Nakon toga je učestvovala u jurišu na belogardističko uporište Šentjošu u Dolomitima i u sukobu s italijanskim jedinicama u Vranjim pečima.</s>

<s>Prilikom napada na italijansko uporište Log 8. septembra 1942. godine, u jurišu je bila teško ranjena u grlo i obe noge.</s><s>Već 28. oktobra vratila se u Treći bataljon Dolomitskog odreda, koji je tada ušao u sastav Druge slovenačke udarne brigade „Ljubo Šercer“ u kojoj je bila politički delegat prve čete Trećeg bataljona, a zatim pomoćnica političkog komesara Četvrtog bataljona.</s><s>Za članicu Komunističke partije Slovenije primljena je 11. februara 1943. godine.</s>

<s>Učestvovala je u borbama na Ustju i pod Škriljem na Topolu, gde je 12. decembra 1942. bila po treći put ranjena; zatim kod Lašča, Lužarja, na Bloškoj zaravni i u borbama na Korinju u Suvoj krajini; u napadu na Ribnicu 25. marta 1943. bila je po čertvrti put ranjena; borila se na Žužemberku, Turjaku, kod Pijave gorice, gde se istakla u spašavanju ranjenika, pa ponovno u borbama za Žužemberk, Dobrnič, u napadu na neprijateljski položaj kod Sela Šumberk, na Zamešku i Krvavu peč.</s><s>Tokom avgusta 1943. pohađala je partijski kurs, nakon čega je učestvovala u likvidaciji plavogardističkog uporišta u Grčaricama kod Ribnice i još u dva napada na Štampetov vijadukt.</s><s>U borbama kod Črnog Luga nad Sušakom 18. oktobra 1943. ranjena je peti put, u kuk.</s><s>Operisana je u Grahovu, odakle je preneta u selo Stari Breg koje su ubrzo potom razorili nemački avioni.</s><s>Spasila se od bombardovanja, a tek posle tri dana našli su ju kuriri; lekarska nega pružena joj je za tek mesec dana, kada je završila nemačka ofanziva.</s>

<s>Od januara 1944. godine, bila je sekretarica i politički komesar Slovenačke centralne partizanske bolnice na Planini.</s><s>Sredinom februara 1944. otišla je na jednomesečni kurs za obaveštajce, zatim je bila obaveštajac u Petnaestoj diviziji i dobila čin poručnika.</s><s>Nakon toga je postala pomoćnica šefa obaveštajnog centra Sedmog korpusa, a od kraja aprila 1944. radila je pri OZN-i za Sloveniju.</s>

<s>Posleratna karijera 
Posle rata, ostala je u UDB-i za Sloveniju sve do odlaska u penziju 1964. godine.</s><s>Od osnivanja Saveza boraca NOR bila je aktivna članica njegovog mesnog odbora u Ljubljani-Centar.</s><s>Do 1962. godine bila je članica sreskog odbora SUBNOR Ljubljana, a od 1956. do 1960. članica Glavnog odbora SUBNOR Jugoslavije.</s>

<s>Po oslobođenju vodila je organizaciju KP OZN-e u Kopru, bila je sekretarica komiteta SKS pri UDB-i za Sloveniju i radila u Kontrolnoj misiji Gradskog komiteta SKS Ljubljana.</s><s>Imala je čin rezervnog kapetana I klase JNA i bila je članica Saveta republike SR Slovenije.</s>

<s>Nosilac je Partizanske spomenice 1941. i više jugoslovenskih odlikovanja.</s><s>Ordenom narodnog heroja odlikovana je 22. jula 1953. godine.</s>

<s>Umrla je 7. marta 2021. u staračkom domu u Logatecu, u 102. godini, kao poslednja žena narodni heroj na području bivše Jugoslavije i poslednji narodni heroj Jugoslavije iz Slovenije.</s>

<s>Izvori</s>

<s>Literatura</s>

<s>Spoljašnje veze</s>

<s>Intervju, 2017. godine</s>

<s>Jugoslavenski partizani
Slovenski komunisti
Politički komesari NOVJ
Oficiri NOVJ
Omladina u Narodnooslobodilačkoj borbi
Društveno-politički radnici SR Slovenije
Žene narodni heroji
Nosioci Partizanske spomenice 1941.</s><s>Biografije, Trst</s>

